Para outras páxinas con títulos homónimos véxase: Paulino Fernández (homónimos).

**Paulino Fernández Vázquez**, nado en Surribas (Adá, Chantada) en 1925 e finado no mesmo lugar o 8 de marzo de 1989, foi un labrego galego, que se fixo famoso ao cometer o maior crime en serie da historia de Galicia.

O crime de Chantada
-------------------

### Antecedentes

Os coñecidos de Paulino Fernández falan del como un veciño introvertido, tranquilo e serio, que se levaba ben con todo o mundo a pesar de ser unha persoa reservada. Ó parecer, levaba tempo preocupado pola propiedade dunhas terras que mercara a uns parentes que vivían no Brasil, que non estaban ao seu nome no catastro, conforme relatou o seu avogado e daquela alcalde de Chantada, Sergio Vázquez Yebra, que falou na mañá do crime con el. Segundo o seu relato, o día dos acontecementos, Paulino amosábase máis nervioso e depresivo do normal e levaba un tempo obsesionado con que os seus veciños querían facerse coas terras recentemente adquiridas. Esa mesma mañá falou tamén co notario e despois fixo algúns recados pola vila de Chantada co seu irmán, Marcelino Fernández, co que quedou a xantar na casa deste.

Paulino estaba casado, e non tiña fillos; a súa muller tiña problemas de mobilidade e cegueira logo dun accidente. Dende 1971, Paulino sufría dunha síndrome depresiva que lle afectaba fisicamente e cuxo tratamento abandonou en 1988 ó non volver á consulta do seu psiquiatra.

### Os feitos

O 8 de marzo de 1989 contra as tres e media da tarde, de volta xa en Surribas, Paulino Fernández saíu da súa casa e atacou cun coitelo da matanza o seu veciño José Gamallo. Este escapou xunto á súa muller, que chamou á Garda Civil. Paulino volveu para a casa, sacou a pacer as vacas e foi con elas cara a Quinzán da Vila. De camiño atopou catro veciños dunha mesma familia traballando nunha leira, e atacounos. Tres deles morreron no momento, e a cuarta tentou escapar por unha pista cara a Adá, pero Paulino atrapouna e asasinouna tamén. Nese momento atopou outro veciño, atacouno e deixouno ferido grave.

Decidiu entón volver cara a Surribas por Quinzán do Carballo, e polo camiño atacou sete veciños máis, dos cales dous morreron no momento e unha máis faleceu ao cabo de vinte días polas feridas sufridas. No seu camiño tamén atopou outras persoas ás que non atacou.

Cando chegaron os gardas, Paulino xa volvera para a súa propia casa, de onde o seu irmán sacara a súa muller tras coñecer os sucesos. Prendeu lume á vivenda con el dentro e deitouse na cama. Faleceu como consecuencia deste incendio.

### As vítimas

Igrexa parroquial de Adá
Incluíndo o propio Paulino Fernández, houbo oito mortos:

* Avelina Moure Soengas (67 anos de idade)
* Emilio Ramos Blanco (66)
* José Lago García (59)
* Celsa Sanmartín Ledo (63)
* Aurora Sanmartín Ledo
* Maximino Saa Sánchez (72)
* Amadora Vázquez Pereira (43)

### O enterro

O día 10 de marzo, cinco das vítimas, e tamén Paulino Fernández, foron soterradas na igrexa parroquial de Adá. O enterro do asasino realizouse unha hora antes da cerimonia conxunta das súas vítimas. A sexta vítima foi soterrada en Mato (Taboada).

Impacto cultural
----------------

O crime de Paulino Fernández aparece citado na longametraxe *A matanza caníbal dos garrulos lisérxicos* (1993), do cineasta Antonio Blanco. Tamén se menciona o seu nome nas cancións "Terra brava" de Os Diplomáticos de Monte Alto (1993) e "Veraneo en Puerto Hurraco", de Def Con Dos (1999).

Notas
-----

1. ↑  "Treinta años de una masacre que aún conmociona a Chantada". *El Progreso de Lugo* (en castelán). 2019-03-03. Consultado o 2020-10-09.
2. 1 2 3 4  "El espectro de Paulino lleva cuchillo". *El País* (en castelán). 10 de marzo de 1989.
3. ↑  "El homicida de Chantada se lleva a la tumba el secreto de su locura". *La Vanguardia* (en castelán). 10 de marzo de 1989.
4. 1 2  "¿Recuerdas La matanza de Chantada?". *El Correo de España* (en castelán). 2016-09-27. Consultado o 2020-10-09. [*Ligazón morta*]
5. ↑  "Un vecino de Lugo mata a 7 personas antes de suicidarse". *El País* (en castelán). 9 de marzo de 1989.
6. ↑  Blog Todo Nada[*Ligazón morta*], 7/3/09
7. ↑  Blog Todo Nada Arquivado 05 de marzo de 2016 en Wayback Machine. 7/3/09
8. ↑  Veraneo en Puerto Hurraco

Véxase tamén
------------

### Ligazóns externas

* Programa Galicia 112 - Reconstrucción do crime múltiple de Chantada de 1989